ועדה משותפת לוועדת העבודה, הרווחה והבריאות וועדת העלייה, הקליטה והתפוצות לדיון בהצעת חוק קליטת חיילים משוחררים, כנסת 23, פרוטוקול מספר 2, 2020-12-15 12:15

חיים כץ: צהריים טובים.

חיים כץ: עדיין יום שלישי בשבוע, ה-15 בדצמבר 2020, כ"ט בכסלו התשפ"א.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: הנושא רביזיה להצעת חוק קליטת חיילים משוחררים, הוראת שעה, נגיף הקורונה, מענק חד פעמי, התשפ"א-2020.

חיים כץ: מי בעד הרביזיה?

חיים כץ: ירים את ידו.

חיים כץ: תודה רבה.

חיים כץ: כל חברי הכנסת שנמצאים פה, כולם, 100%, שמונה במספר, אישרו את הרביזיה.

חיים כץ: בעד – שמונה

חיים כץ: אני אחדש את הדיון במה שאמרתי אתמול, הוועדה הזאת הוקמה לאור בקשתו של דוד ביטן שרצה להעביר את הנושא הזה אליו.

משה אבוטבול: שה' ישלח לו רפואה שלמה, בשם כולם.

חיים כץ: מאחר שהנושא הזה הוא שורשי בוועדת העבודה והרווחה אמרתי שאני הולך לקראתו ונקים ועדת משנה משותפת לוועדת הקליטה ולוועדת העבודה והרווחה.

ענת כהן שמואל: לא ועדת משנה, ועדה משותפת.

חיים כץ: ועדה משותפת שהוא ינהל אותה.

חיים כץ: לצערי הבן אדם חלה, הוא לא יכול היה לנהל איתה, אבל דיברתי איתו והוא אמר לי: חיים, אל תחכה לי, תנהל את זה ותעביר את זה.

חיים כץ: מפה אנחנו, לפי המלצתו של אבוטבול ולפי המלצתם של כולם, מאחלים לו רפואה שלמה.

קריאה: דוד בן מרגלית.

משה אבוטבול: כן, אנחנו מזכירים אותו בתפילה.

חיים כץ: מאחלים לו רפואה שלמה, שיחזור אלינו במהרה.

משה אבוטבול: אמן, בריא ואיתן.

חיים כץ: בריא לגמרי, כי וואלה, אנחנו צריכים אותו, באמת אנחנו צריכים אותו.

משה אבוטבול: תרם המון למעננו.

חיים כץ: לאחר שהרביזיה נפתחה, היו פה אתמול שניים-שלושה נושאים.

חיים כץ: נושא אחד, עשינו חשבון וכשחזרתי לחדר אמרתי טעיתי כשאמרנו 40.5 מיליון והכפלנו ב-12 ואמרנו שהמענק הוא חד פעמי, הוא לא כל חודש, אז זה ירד ל-4.5 מיליון.

חיים כץ: הנושא השני, היו פה אוכלוסיות שלא הכנסנו.

חיים כץ: ישבה המנהלת של ועדת הקליטה ואמרה שיש כ-244 בנות שירות שאנחנו דילגנו עליהן.

חיים כץ: הייתה לי שיחה עם שר האוצר, אמרתי לו: תשמע, אתה יכול למשוך את הצעת החוק, אבל אין לנו עניין למשוך את הצעת החוק, ואמרתי שאני רוצה במסגרת של עשרה מיליון שקל, עלויות של עוד עשרה מיליון, סדר גודל של עשרה מיליון שקל, לא פחות, רוצה לאשר את התקנה הזאת, לתת לכל האוכלוסיות ואני ארד חזרה ל-30 בדצמבר, שיש לנו תמיד את האופציה, אם העסק יתארך, אולי אין לנו יותר מדי עבודה, אבל אם העסק יתארך נעשה מאמץ גדול ונביא הארכה של התקופה.

חיים כץ: לכן מאחר שנכנסים מאות אנשים, אם 1,001 זה אלפים אז אלפי אנשים, אנחנו מכניסים אותם פנימה.

אנדרי קוז'ינוב: איך אלפי אנשים?

חיים כץ: אלפי אנשים.

חיים כץ: אם 1,001 זה אלפים אז אנחנו מכניסים אלפי אנשים שלא היו אמורים להיכנס וזה לא בסדר שהם לא היו אמורים להיכנס, כי למעשה הם זכאים גם.

חיים כץ: אז תיקנו את הסרט הזה.

חיים כץ: אני יודע שכל דבר שאנחנו עושים הוא אף פעם לא מושלם וכשהולכים הביתה אחר כך אומרים רק רגע, שכחתי את זה ושכחתי את זה.

חיים כץ: אז אני בכל זאת חושב שהגענו למצב ש - - -

אנדרי קוז'ינוב: אבל כמה הכנסנו?

אנדרי קוז'ינוב: מה זה אלפים?

חיים כץ: אפשר להעביר את התקנות האלה ולתת לאנשים שזכאים את מה שמגיע להם ואחר כך אתם תגידו את מה שתגידו, אבל אני אתן ליועצת המשפטית שתגדיר מי נוסף בהגדרות ומי יקבל עוד.

יעל סלנט: אז נלך לפי הסדר של הנוסח.

יעל סלנט: דבר ראשון, בסעיף קטן (2)(א) אנחנו מחזירים את התאריך, כפי שאמר יושב ראש הוועדה, למי שהשתחרר במהלך שנת 2020, כלומר מ-1 בינואר 2020 עד 31 בדצמבר 2020 ומורידים את הנושא של יוני.

יעל סלנט: זה דבר ראשון.

יעל סלנט: הדבר השני, היה לנו את הקבוצה של מי שאמור לקבל את המענק המוגדל ביותר, 4,500 שקל, באופן חד פעמי כמובן.

יעל סלנט: בקבוצה הזאת נכללו לנו קודם חיילים משוחררים בודדים וחיילים משוחררים שבמהלך תקופת השירות שלהם אושר להם מה שנקרא תשלומי משפחה.

יעל סלנט: מי לא היה בתוך הקבוצה הזאת?

יעל סלנט: כל מי שהוא מקביל פחות או יותר במצב שלו לחיילים בצה"ל, אבל משרת בשירות לאומי או בשירות לאומי אזרחי, גם בצד של הבודדים וגם בצד של המקבילה לתשמ"ש, שאין בדיוק כזה דבר, תשמ"ש, בשירות לאומי ובשירות לאומי אזרחי, ולכן ניסינו לחפש הכי הכי קרוב שיש מבחינת ההגדרות כדי לכלול גם אותם בתוך הקבוצה הזאת.

חיים כץ: מאלה שמקבלים דמי כלכלה.

חיים כץ: אלה שאבוטבול המליץ עליהם.

משה אבוטבול: ואתה תמכת.

חיים כץ: זה חדשים נוספים.

יעל סלנט: העניין הוא שהמתנדבים ומתנדבות בשירות לאומי, אין להם גם דמי כלכלה, אז מה שאמרנו זה מי שנשוי.

יעל סלנט: כי זה מקביל וזה הכי בקירוב שהצלחנו להגיע עם הרשות להסכמה עם משרד האוצר.

יעל סלנט: אז אני רוצה להציג את הקבוצות האלה שסיכמנו איתם פה.

יעל סלנט: אמרנו שהמענק יהיה בסכום של 4,500 שקלים חדשים, המענק המוגדל, לחייל משוחרר שהוא בודד, זה כבר דיברנו אתמול, חייל משוחרר שבתקופת שירותו הצבאי אושרה בקשתו לתשלום משפחתי בהתאם להוראות חוקת התשלומים למשפחות חיילים בשירות חובה כנוסחם בפקודת הצבא.

יעל סלנט: גם על זה דיברנו אתמול, כאן עדיין אין חידוש.

יעל סלנט: עכשיו אנחנו מגיעים לחידוש.

יעל סלנט: חייל משוחרר שבתקופת שירותו בשירות לאומי אזרחי קיבל דמי כלכלה כנשוי או כנשוי עם ילד אחד לפחות לפי תקנות שירות לאומי אזרחי (דמי כלכלה והיקף השתתפות של גוף מפעיל), התשע"ד-2014, שזה לא בדיוק תשמ"ש, אבל זה הכי קרוב שיש לתשמ"ש, או מי שבעת שירותו בשירות לאומי היה נשוי, כי פה אין איזה דמי כלכלה שמשולמים.

אנדרי קוז'ינוב: אבל זה בעצם כולם, זה גם אם הוא עבד, גם אם הוא לא עבד.

חיים כץ: אנדרי, לא מבינים כשאתה מדבר, אתה בדרך כלל מדבר דברי טעם.

אנדרי קוז'ינוב: לא, אני מנסה להבין.

יעל סלנט: עוד לא הגענו לבודדים.

אנדרי קוז'ינוב: לא, אני לא מדבר על הבודדים, אני מדבר ספציפית על מה שהקראת עכשיו.

אנדרי קוז'ינוב: כי גם כאלה שהיו עם תשלומי הכלכלה, אבל בעצם רוב החבר'ה בשירות לאומי אזרחי עם תשלומי כלכלה, כלומר זה תשלומי משפחה, הם גם נשואים כי אתה לא מקבל תשלומי כלכלה אם אתה לא נשוי.

אנדרי קוז'ינוב: יש פה כפילות.

אנדרי קוז'ינוב: זה דבר אחד.

אנדרי קוז'ינוב: דבר שני, את באמת כבר מרחיבה את זה עד כלל המשרתים למעשה.

חיים כץ: תקשיב, כלל גדול בתורה, יש כלל - - -

אנדרי קוז'ינוב: גם זה נהנה וגם זה לא חסר, מכיר.

חיים כץ: כלל גדול בתורה, זה נהנה וזה לא חסר.

חיים כץ: כל אלה מקבלים, עד שהבאנו להם את זה, וואלה, שיקבלו.

אנדרי קוז'ינוב: צודק, השאלה היא כזאת, האם הם צריכים להיות גם ברף הכי גבוה של 4,500 שקל כולם?

חיים כץ: מה זה משנה?

חיים כץ: הם לא עשירים מדי.

חיים כץ: אתה לא נותן להם לקנות וילה, זה כולו לסנדוויצ'ים.

אנדרי קוז'ינוב: ברור שלא.

חיים כץ: אולי למרוח עוד משהו שם.

יעל סלנט: אני רק רוצה להסביר לחבר הכנסת, בתקנות של דמי הכלכלה יש לנו שלוש קטגוריות של דמי כלכלה שמשולמים, למי שהוא רווק במדרגה אחת, למי שהוא נשוי במדרגה שנייה, למי שהוא נשוי עם ילד אחד לפחות במדרגה שלישית.

יעל סלנט: אז בשיחה עם השירות בעצם זה מה שהם ביקשו, לתת לכל מי שהוא נשוי, שבקטגוריה הזאת יש משהו כמו 70 משרתים, יואב?

יעל סלנט: ומי שהוא נשוי פלוס ילד, אמרתם שיש בקירוב, כמה?

יעל סלנט: 500?

יואב ארבל: אמורים להשתחרר בשנת 2020 בערך 500.

יעל אגמון: יהיו 600 וקצת איש בקטגוריה הזאת.

יעל סלנט: ומי שהוא רק נשוי זה 70.

אנדרי קוז'ינוב: אז כאלה שיש להם ילדים צריכים לקבל יותר וכאלה שאין להם –

חיים כץ: מקבלים יותר.

חיים כץ: כשתעבוד באוצר תחסוך לנו.

יעל סלנט: בדמי הכלכלה הם באמת מקבלים יותר, אבל כאן אנחנו מדברים על המענק.

חיים כץ: בסדר, עד שהבאנו להם.

חיים כץ: הם לא עשירים.

אנדרי קוז'ינוב: אבל בשביל זה אנחנו יורדים בחצי שנה, אם אני מבין נכון.

חיים כץ: לא, אתה לא יורד בשביל זה, כי אחרת היו עושים פלאט ל-60 מיליון.

חיים כץ: תאמין לי ש – כמה זמן אתה איתי פה?

חיים כץ: מאתמול, נכון?

אנדרי קוז'ינוב: לא, הייתי גם לפני כן, לא שמת לב, אבל הייתי.

חיים כץ: מספרים אנחנו בסדר?

אנדרי קוז'ינוב: מספרים אנחנו בסדר, אני רק מנסה להבין גם מבחינת תאריכים.

חיים כץ: כי אם היה אפשר יותר הייתי לוקח יותר.

אנדרי קוז'ינוב: השאלה אם אפשר להתעקש בעוד חצי שנה.

חיים כץ: בטח שזה לא בר השוואה.

חיים כץ: גם אתה מבין שאני מבין שזה לא בר השוואה בסכומים, החצי שנה.

חיים כץ: אני לא יודע אם זה לא בר השוואה באנשים, באנשים אנחנו נקבל יותר.

אנדרי קוז'ינוב: באנשים אנחנו נקבל יותר, אבל, שוב, אנחנו נפגע גם בכאלה שהשתחררו החל מ-1 בינואר 2021.

חיים כץ: בסדר, זה לא היה לנו.

אנדרי קוז'ינוב: זה לא היה לנו מלכתחילה, אבל זה מה שרציתם מאוד להרחיב אתמול.

חיים כץ: אז רצינו להרחיב אתמול וקיבלנו את זה, כי הם היו יכולים למשוך את זה ולא היית מקבל כלום.

אנדרי קוז'ינוב: לא היו מושכים.

חיים כץ: אל תהיה בטוח.

חיים כץ: אני לא בטוח בכלום.

חיים כץ: בממשלה הזאת אני כבר לא בטוח בכלום.

אנדרי קוז'ינוב: זאת אמנם אמירה נכונה, אבל בתקופה הזאת - - -

חיים כץ: לא בטוח בכלום.

חיים כץ: תקשיב, אם אני הייתי צריך להיאבק על הבטחת הכנסה לאזרחים הוותיקים ולעשות פה מלחמה על זה, אז אני לא בטוח בכלום, על הרטרואקטיביות לשנה של 40 מיליון.

חיים כץ: לא בטוח בכלום.

חיים כץ: אנשים שהגדירו אותם, כולו ביקשו זכויות.

חיים כץ: לא בטוח בכלום.

חיים כץ: אני יודע איך גנץ יקום בבוקר?

אנדרי קוז'ינוב: אני הייתי אומר איך כץ יקום בבוקר ואם עכשיו עם תוכנית חדשה.

חיים כץ: אני גם כץ, יש הרבה כצים.

אנדרי קוז'ינוב: כץ שר האוצר.

חיים כץ: הוא בבידוד, הוא לא הולך לישון.

יעל סלנט: בוא נדבר על הקבוצה הבאה.

יעל סלנט: הקבוצה הבאה שדנו עליה אתמול זו הקבוצה של הבודדים.

יעל סלנט: מה שעשו בשירות האזרחי, במנהלה, זה לקחת את ההגדרה שיש בפקודות צה"ל, ההגדרה המצומצמת יותר, ולנסות להתאים אותה גם לעניין שלנו.

יעל סלנט: אז מה שאנחנו אומרים, חייל משוחרר שבעת סיום שירותו בשירות לאומי אזרחי או בשירות אזרחי יתקיים בו אחד מאלה: הוריו גרים בחוץ לארץ.

יעל סלנט: לדעתי מיותר 'דרך קבע', הם גרים בחוץ לארץ.

יעל סלנט: אם הם גרים בחוץ לארץ הם גרים בחוץ לארץ.

יעל אגמון: זו שאלה לערן יוסף כי זה צריך להקביל להגדרה של צה"ל.

יואב ארבל: זה לקוח גם מחוקת התשלומים לחיילים כי אנחנו לא רוצים שמישהו שנסע לחודשיים לגור בחוץ לארץ ייכנס בפנים, מדובר על מגורים מגורים.

חיים כץ: נסע לחודשיים לחוץ לארץ נחשב חייל בודד?

קריאה: לא, זה מה שאנחנו לא רוצים לכן אנחנו אומרים דרך קבע.

חיים כץ: אוקיי.

יעל סלנט: הוריו גרים בחוץ לארץ דרך קבע, הוא יתום מאב ומאם, הוא זכאי לקצבה לפי פרט (2) לתוספת הראשונה לחוק הבטחת הכנסה, שזה מדבר על ילדים נטושים שמקבלים מעל גיל 18 את הקצבה לפי חוק הבטחת הכנסה.

יעל סלנט: שתי הקטגוריות הבאות, ה-1,800 וה-1,000 שקלים, זה לא מחדש כלום לעומת אתמול ולכן אני מדלגת על זה.

יעל סלנט: החידוש הבא שיש לנו זה בנוגע למתי ישולמו המענקים.

יעל סלנט: מענק כאמור בסעיף קטן (א)(2), שזה כל המענקים החדשים, זה לא ה-500 שכבר היה קודם אלא המענקים החדשים, ישולם לחייל משוחרר בתוך חודש מיום סיום שירותו הסדיר.

יעל סלנט: ולעניין חייל שסיים את שירותו הסדיר לפני יום כ"ט בכסלו התשפ"א, 15 בדצמבר, עד יום ט"ז בטבת התשפ"א, 31 בדצמבר, קודם זה היה יום כניסתו לתוקף של החוק, אנחנו מעדיפים לקבוע תאריך כדי שיהיה ברור על מה אנחנו מדברים.

יעל אגמון: זה רק צריך לברר עם הקרן, לדעתי זה בסדר, אני חושבת שהדבר היחידי - - -

יעל סלנט: יעל, זו הוראה שהיא לטובת הקרן, זה נותן להם יותר זמן לשלם.

יעל אגמון: אין לי בעיה, אני רק אומרת - - -

יעל סלנט: ערן אמר שזה מקובל עליו.

יעל אגמון: אם ערן אמר שזה מקובל עליו זה בסדר.

יעל סלנט: ערן אמר שזה מקובל עליהם.

יעל סלנט: ואני חושבת שזהו.

אלכס קושניר: חיים, קודם כל אני חייב לומר מהניסיון הקצר שלי מול משרד האוצר שכל מה שקשור לחיילים הם בדרך כלל מאריכים, זאת אומרת היו שלושה מענקים לחיילים בודדים שהוצאנו פעם אחת – כל פעם שהם מרגישים את הצורך אז יש.

אלכס קושניר: מה שכן מפריע לי ומטריד אותי זה שברגע שלא תהיה כנסת, גם הם אם ירצו לעשות את זה לא נוכל לתת להם כי הכנסת לא תתפקד.

חיים כץ: יש ועדת כספים יש כל הזמן.

אלכס קושניר: אז זהו, זה דבר ראשון שרציתי לשאול.

אלכס קושניר: במידה שזה לא מתקיים אולי כדאי להכניס סעיף, לתת לשר האוצר את האפשרות להאריך את זה בלי כנסת.

אנדרי קוז'ינוב: זה רעיון טוב.

חיים כץ: לא רוצה לתת להם שום דבר בלי כנסת, כי הם יקבעו לנו נורמות שלא טובות לנו אחר כך.

חיים כץ: היה לנו היום דיון איתו שהם לא אמרו לנו שמי שמושך כסף מאבד את הביטוח.

חיים כץ: לא יודע.

אלכס קושניר: מה, ההסתדרות הלאומית?

אנדרי קוז'ינוב: לא.

חיים כץ: ולכן, מי בעד התקנות כפי שאושרו?

אלכס קושניר: אתה בטוח שוועדת הכספים תתכנס?

אנדרי קוז'ינוב: תתכנס ונוכל לתת גם לאלה שישתחררו החל מ-1 בינואר 2021?

חיים כץ: אם האוצר ירצה נוכל.

אלכס קושניר: ועדת הכספים מוסמכת לעשות את זה בכנסת?

חיים כץ: יש ועדת הסכמות.

יעל אגמון: אתה מבקש ואם הנושא מספיק חשוב מאשרים.

חיים כץ: מאה אחוז.

חיים כץ: מי בעד הצעת החוק כפי שהוקרא?

חיים כץ: שמונה חברי כנסת שנמצאים פה.

חיים כץ: פה אחד.

אנדרי קוז'ינוב: ועדיין לפרוטוקול, זה שקיצרנו לחצי שנה אני מקווה שנוכל לחדש את זה.

אנדרי קוז'ינוב: בעד – שמונה

חיים כץ: בהצלחה.